Kučera, Karol, poslanec NR SR (2022-03-24):
Ďakujem pekne, pán predsedajúci. Tak po takých, myslím, že negatívnych veciach, dúfam, že niečo pozitívne. Vážené kolegyne, kolegovia, rád by som vám predstavil úpravu zákona o pedagogických a odborných zamestnancoch. Pri tejto novele sme vychádzali z programového vyhlásenia vlády, kde na strane 72 je uvedené, že vláda bude podporovať vstup odborníkov z praxe do vyučovacieho prostredia. Osobne ma veľmi teší, že táto novela rieši odborníkov z praxe, úspešných športovcov s pedagogickým vzdelaním a zaraďuje ich do kariérnych stupňov. V tzv. automate vytvárame zaraďovanie týchto športovcov na pozíciách školský tréner, učiteľ telesnej a športovej výchovy a učiteľ prvého stupňa základných škôl do prvej atestácie, samozrejme, po absolvovaní riadnej päťročnej praxe a do druhej atestácie rovnako po absolvovaní predpísanej praxe. Dávame aj možnosť riaditeľom základných škôl za dodržaní určitých kritérií zaradenie takýchto zamestnancov priamo do kariérového stupňa prvej alebo druhej atestácie. Máme aj dobrý príklad z praxe o prínose týchto športovcov napríklad v programe Tréneri v škole, ktorý mám možnosť realizovať na úrade splnomocnenca a je rozšírený momentálne na stodesiatich školách a od septembra je plánovaný teda na už dvesto základných škôl. A vidíme, akým prínosom vlastne na hodinách telesnej a športovej výchovy pre deti takíto tréneri a športovci sú. Máme aj vstupné, aj výstupné dáta tohto programu, kde vidíme, ako vzrastá, samozrejme, záujem detí o šport a pohybové aktivity a ako si obľubujú deti vlastne tieto hodiny telesnej a športovej výchovy, ktorá, samozrejme, veľmi vplýva na ich zdravie. Je teda nesmierne dôležité, aby sme robili také kroky, ako je napríklad aj zámer tejto novely, lebo generačné choroby – ako obezita, cukrovka či posledné obdobie pandémie, sedavý spôsob života – negatívne vplývajú na správny motorický vývin detí. Táto novela je len jedným zo súborov opatrení, ktoré majú na školách zabezpečiť skvalitňovanie výchovy a vzdelávania v oblasti pohybu a zdravia. Robíme v tejto súvislosti aj ďalšie kroky a okrem programu Tréneri v škole, ktorý mi pomohla rozbehnúť ináč aj Majka Šofranko, kolegyňa, spomeniem aj niekoľko ďalších. Snažíme sa o prinavrátenie tretej hodiny telesnej výchovy do týždňa. Pevne veríme, že od septembra ´22 tomu tak bude. Otvárame cestu aj telocvikárom, ktorých máme momentálne na druhom stupni, smerom na prvý stupeň. Sme v kontakte so združením telocvikárov a snažíme sa pomôcť aj telovýchovným fakultám a katedrám, aby sa zabezpečili ich, alebo zlepšili ich špecifiká, zvýšil sa koeficient odboru, a teda zlepšilo sa financovanie vôbec a obnovili sa ďalšie možno študijné programy, ktoré nejak vymizli za posledné obdobie, ako napríklad učiteľ telesnej výchovy pre prvý stupeň. V spolupráci s Fakultou telesnej výchovy a športu v Bratislave, fakultou Univerzity Mateja Bela a katedrou v Košiciach telovýchovnou a najlepšími, samozrejme, odborníkmi zo Slovenska, ale aj z Čiech, sme pre trénerov a športovcov vystavali odborné školenie v rámci programu Tréneri v škole, do ktorého sa nám hlásia už aj pani učiteľky a kapacity a skvelí ľudia ako napríklad pán docent Branislav Antala alebo pán docent Martin Pupiš, či profesor Miro Sližik, Vladimír Harčarik sú garantmi tohto školenia. Snažíme sa nastaviť systémové financovanie aj športovej infraštruktúry už v schválenej novele, ktorá tu prešla prvým čítaním, vo Fonde na podporu športu, vrátane teda aj tej školskej infraštruktúry, teda telocviční, kde fond už podporil vo svojej prvej výzve deväť projektov výstavby telocviční pri základných školách v hodnote 17 miliónov eur. Čerstvo sme aj zanalyzovali stav telocviční na základných školách a vypracovali sme štúdiu uskutočniteľnosti s plánom na výstavbu chýbajúcich telocviční až do roku ´27. No a v neposlednej rade boli prezentované už aj ministrom financií tzv. služby deťom alebo aj koaličnými partnermi voľnočasové poukazy, kde by sme chceli pre každé dieťa bez ohľadu na to, z akých sociálnych pomerov, samozrejme, je, až 70 eur mesačne pre svoje aktivity, najmä, samozrejme, vrátane tých športových. Takže vidíme, že na to, aby sme zlepšovali a možno zvrátili tú negatívnu krivku motorického vývinu detí, ktorá upadá už najmenej 20 rokov na Slovensku, je potrebné urobiť veľa krokov, ktoré však sa nedajú urobiť zo dňa na deň. Dôležitá ako kvalita, k čomu prispieva táto novela, je aj kvantita pohybu detí na školách pre ich lepší a zdravší, výdatnejší život, čo, samozrejme, bude šetriť a zveľaďovať štátny rozpočet tým, že budeme mať teda zdravšiu a vitálnejšiu populáciu. Ja by som rád teraz prečítal ešte pozmeňujúci návrh, ktorý dopĺňa vlastne... (Prerušenie vystúpenia predsedajúcim.)